Aja kulgeminise kiirus on ea edenemisega ebapraktiliselt pöördvõrdelises suhtes. Lapsepõlves olid päevad tõepoolest päratult pikad.  Nädalasse mahtus hirmpalju sündmusi ja aasta venis lõpmata aeglaselt, kui samas teguderohkelt. Kuidas oleks tahtnud küll võluvitsakese väel kiiremini vanemaks saada! Juba kümmekond aastat tagasi oleksin tahtnud vanuse blokeerida - nüüd aitab! Iga aastaga nihutan enda jaoks vananemise ea üha kaugemale ja kaugemale. Oli aeg, mil neljakümnesed tundusid tõeliste fossiilidena, piinlik küll, nüüd poleks nagu viiekümnendates eluaastateski inimene väga vana, vaid lihtsalt väärikalt kuldses keskeas.